A tous ceulx qui ces présentes lettres verront: Germain Trouvé, licentié en loix, et Simon Tribolé gardes du scel du roy notre sire en la prévosté d’Auxerre, salut. Sçavoir faisons que Blaise Moirotte, clerc tabellion juré du roy nostredit seigneur en la cour de ladite prévosté, nous a rapporté et certifié pour vérité que aujourd’huy vingt-quatriesme jour du moys de may, l’an de grace mil quatre cens soisante et quatre, luy estant en l’hostel de Jehan Gontier, bourgeois d’Auxerre, ouquel à ce temps estoit logé trez hault et trez puissant prince et trez redoubté seigneur monseigneur Jehan, comte de Nevers, d’Auxerre, de Rethel, d’Estampes, seigneur de Dourdan, Péronne, Montdidier, Roye, et baron de Donzy, révérend père en Dieu monseigneur Pierre de Longueil, evesque d’Auxerre, illec présens et venu faire la révérance à monseigneur le comte qui nouvellement estoit venu en cette ville et s’en alloit au lieu de Nevers pour prendre possession d’icelle comté de Nevers qui par le décez de feu monsieur son frère luy estoit naguieres advenu. Aprez ladite révérence ainsy faite, nostre-dit trez-redoubté seigneur monsieur le comte offrit faire audit révérend, ou nom de sondict eveschié, hommaige lige et serment de féauté de sa dite baronie, terre et seigneurie de Donzy, ensemble et avec ce des anciennes appartenances d’icelle, tout ainsy et par la forme et manière comme feu messeigneurs de trez noble mémoire ses prédécesseurs barons et seigneurs de ladite baronnie, terre et seigneurie de Donzy l’ont accoustumé de faire par cy devant et d’ancienneté, sans presjudice toutes-voies du procez ou des procez qui touchent les chastellenies de Mes-le-Comte, Monceaux, Neuf-Fontaines, Chasteau-Neuf et Clamecy que mondit seigneur le comte prétend estre du comté de Nevers, et ledit révérend au contraire estre de ladite baronnie, et dont procez est ou sont meuz et pendantz en la cour de parlement ou ailleurs, tant d’un costé que d’autre, ne sans rien déroger aux droits d’une partie ne d’aultre: à quoy ledict révérend en acquiescent à ladite offre fust content de le recevoir, soubs lesdites conditions et protestations que ladite réception dudit fief fait en cette ville d’Auxerre fust d’autre effet et valeur comme se faite estoit ou chastel de Varzy appartenant audit révérend à cause de sondict eveschié, duquel chastel estoit tenue et mouvante en fief ladite baronnie de Donzy, et ouquel pour ce faire le baron d’icelle baronnie estoit tenu d’aller. Et pour ce faire et accomplir, soubz la condition et protestation dessusdite accordée par mondit seigneur le comte, et aussi par ledit révérend, iceluy révérend reçut mondit seigneur le comte audit hommaige lige comme homme et vassal de sondit evesché à cause de sondit chastel de Varzy, en baisant iceluy révérend en la bouche, comme il est accoustumé de faire en tel cas, sauf le droit d’iceluy révérend et celuy d’autruy; par lequel révérend icelle reception faite a esté enjoint à mondit seigneur comme baron dessusdit, que dedans temps d’an il luy baille et face bailler le dénombrement et déclaration du fief de ladite baronnie de Donzy. De toutes lesquelles choses ainsi dites et faites par lesdits seigneurs, en la présence dudit juré, iceulx seigneurs ont requis leur estre fait lettres et instrument, ung ou plusieurs; qui par iceluy juré leur a esté octroyé pour leur valoir et proffiter ce que de raison devra, en présence de nobles seigneurs messire Philibert de Jaucourt, chevalier, seigneur de Villarnoul, Philippe de Savoisy, aussi chevalier, seigneur de Sillenay, Jehan de la Rivière, Claude de Beauvoir, escuyer seigneur de Courson, Jehan des Ulmes, escuyer seigneur de la Maison-Fort, messire Jehan d’Armes, docteur en loix, Jehan Regnier l’aisné bailly d’Auxerre, Jehan Thiars, escuyer, seigneur du Mont-Saint-Supplie, maistre Blaise Tribolé, licentié en loyx et plusieurs autres. En tesmoing de ce nous, au rapport dudit juré, avons scellé ces présentes du scel de ladite prévoté. Donné les an et jour dessusdits. Moirotte.